743/2023

Útdráttur

G, sem hafði starfað á skipum N ehf. frá árinu 2012, krafðist þess að viðurkennt yrði að hann ætti launakröfu í þrotabúi N ehf. samkvæmt 112. gr. laga nr. 21/1991 um gjaldþrotaskipti o. fl. að fjárhæð 4.544.000 króna. Byggði G á því að þrátt fyrir að hann hefði árið 2014 gert ráðningarsamning við Sp/f N, tengt færeyskt félag, hefði N ehf. verið raunverulegur útgerðaraðili skipsins sem G starfaði á og bæri hann því ábyrgð á ógreiddum launum hans. Í úrskurði Landsréttar var rakið að óumdeilt væri að gerður hefði verið ráðningarsamningur milli G og Sp/f N árið 2014 og að G fékk laun frá Sp/f N frá 2014 og þar til hann hætti störfum. Þótti G því ekki hafa sýnt fram á að hann hefði öðlast kröfu um vangoldin laun á hendur N ehf. Var kröfu G á hendur þrotabúi N ehf. því hafnað.

Úrskurður Landsréttar

Landsréttardómararnir E-kk-nf J-kk-nf, R-kvk-nf H-kvk-nf og Þ-kk-nf I-kk-nf N-kk-nf kveða upp úrskurð í máli þessu.

Málsmeðferð og dómkröfur aðila

1

Sóknaraðili skaut málinu til Landsréttar með kæru 1. nóvember 2023. Greinargerð varnaraðila barst réttinum 20. sama mánaðar. Kærður er úrskurður Héraðsdóms Norðurlands eystra 18. október 2023 í málinu nr. X- 207/2023 þar sem hafnað var kröfu sem sóknaraðili lýsti við gjaldþrotaskipti varnaraðila. Kæruheimild er í 179. gr. laga nr. 21/1991 um gjaldþrotaskipti o. fl.

2

Sóknaraðili krefst þess að krafa hans að fjárhæð 4.544.000 krónur, auk dráttarvaxta, verði viðurkennd sem launakrafa við skipti varnaraðila og að krafan, auk vaxta fram að úrskurðardegi, njóti þar forgangs samkvæmt 112. gr. laga nr. 21/1991. Þá er þess krafist að varnaraðila verði gert að greiða sóknaraðila málskostnað í héraði og kærumálskostnað.

3

Varnaraðili krefst staðfestingar hins kærða úrskurðar og kærumálskostnaðar.

Niðurstaða

4

Í málinu krefst sóknaraðili viðurkenningar á launakröfu við skipti varnaraðila.

Sóknaraðili mun upphaflega hafa ráðið sig til Neptune ehf. en árið 2014 gert ráðningarsamning við Sp/f Neptune. Byggir krafan í meginatriðum á því að þrátt fyrir það hafi Neptune ehf. áfram verið útgerðaraðili skipsins sem sóknaraðili starfaði á og beri því ábyrgð á ógreiddum launum hans.

5

Af gögnum málsins er ljóst að Neptune ehf. og Sp/f Neptune voru tengd félög. Sú staðreynd, sem og annað það sem sóknaraðili hefur fært fram í málinu, fær ekki breytt því að frá 2014 var ráðningarsamband sóknaraðila við Sp/f Neptune. Þannig er óumdeilt að árið 2014 var gerður ráðningarsamningur milli þess félags og sóknaraðila, sem var síðan endurnýjaður 2016. Þá er óumdeilt að frá 2014 og þar til sóknaraðili hætti störfum 2018 fékk hann laun sín greidd frá Sp/f Neptune. Sóknaraðili hefur því ekki sýnt fram á að hann hafi öðlast kröfu um vangoldin laun á hendur Neptune ehf.

Verður þeirri kröfu sem hann lýsti við skipti varnaraðila því hafnað.

6

Sóknaraðila verður gert að greiða varnaraðila málskostnað í héraði og kærumálskostnað sem ákveðinn verður í einu lagi eins og greinir í úrskurðarorði.

Úrskurðarorð :

Kröfu sóknaraðila, G-kk-ef H-kk-ef J-kk-ef, sem lýst var í þrotabú Neptune ehf., er hafnað.

Sóknaraðili greiði varnaraðila, þrotabúi Neptune ehf., samtals 700.000 krónur í málskostnað í héraði og kærumálskostnað.